AARHUS: Aarhus Ø har fået et grønt islæt. Et større et af slagsen endda. Faktisk lidt af et grønt hovedstrøg – begyndelsen til det i hvert fald.

Mandag var der officiel åbning af første etape af Ø-Linjen – et grønt bælte med græs, frugttræer, bistader, bærbuske og bænke. De to nye ø-haver løber mellem bygningerne fra Lighthouse længst ude til Bassin 7 og er allerede indtaget af områdets beboere.

- Det har vi ventet på. Det er skønt med de grønne områder med plads til at vores børn kan lege her, sagde islændingen Björn Eyjölfssson, som bor tæt ved de to nye haver sammen med sin familie.

Det grønne bælte, der løber parallelt med bydelens hovedgade, Bernhardt Jensens Boulevard, er beregnet til ophold, leg, bevægelse og bylivsaktiviteter – og som et grønt samlingspunkt for øens beboere og gæster.

Første etape omfatter strækningerne i midten - mellem Isbjerget og Pakhusene og mellem Havneholmen og kommunens endnu ikke helt færdige Generationernes Hus.

I takt med, at henholdsvis Lighthouse og boligkarréerne ved Bassin 7 bliver bygget, bliver bydelens grønne hovedstrøg udvidet i begge retninger.

Bag etableringen af første etape af Ø-Linjen står blandt andre Aarhus Kommune, og bygherrerne PenSam og Topdanmark. Idéen til det grønne forløb kommer fra Lighthouse-projektet, og det er udviklet i et samarbejde med beboere i bydelen og tegnet af Sleth Arkitekter.